CELEX: 22005A0314(02)
Language: ro
Date: 2004-12-03 00:00:00
Title: Acord între Uniunea Europeană și Regatul Norvegiei de instituire a cadrului pentru participarea Regatului Norvegiei la gestionarea crizelor de către Uniunea Europeană

18/Volumul 03
            
            
               RO
            
            
               Jurnalul Ofícial al Uniunii Europene
            
            
               164
            
         22005A0314(02)
   
               L 067/8
            
            
               JURNALUL OFÍCIAL AL UNIUNII EUROPENE
            
            
               
            
         
      ACORD
   
   între Uniunea Europeană și Regatul Norvegiei de instituire a cadrului pentru participarea Regatului Norvegiei la gestionarea crizelor de către Uniunea Europeană
   UNIUNEA EUROPEANĂ,
   pe de o parte, și
   REPUBLICA ISLANDA,
   pe de altă parte,
   denumite în continuare „părți”,
   întrucât:
   
               (1)
            
            
               Uniunea Europeană (UE) poate decide să întreprindă acțiuni în domeniul gestionării crizelor.
            
         
               (2)
            
            
               Uniunea Europeană va decide dacă vor fi invitate state terțe să participe la o operațiune de gestionare a crizelor condusă de Uniunea Europeană. Regatul Norvegiei poate accepta invitația făcută de către Uniunea Europeană și poate să își ofere contribuția. În acest caz, Uniunea Europeană va lua o decizie cu privire la acceptarea contribuției propuse de Regatul Norvegiei.
            
         
               (3)
            
            
               În cazul în care Uniunea Europeană decide să întreprindă o operațiune militară de gestionare a crizelor recurgând la resurse și capacități ale NATO, Regatul Norvegiei își poate exprima intenția de principiu de a participa la operațiune.
            
         
               (4)
            
            
               Consiliul European de la Bruxelles din 24 și 25 octombrie 2002 a stabilit modalitățile de punere în aplicare a dispozițiilor convenite de Consiliul European de la Nisa din 7-9 decembrie 2000 privind implicarea membrilor NATO care nu fac parte din UE în gestionarea crizelor de către UE.
            
         
               (5)
            
            
               Condițiile privind participarea Regatului Norvegiei la operațiunile de gestionare a crizelor conduse de Uniunea Europeană nu ar trebui definite de la caz la caz pentru fiecare operațiune în cauză, ci prevăzute într-un acord de instituire a cadrului pentru o eventuală participare a acesteia în viitor.
            
         
               (6)
            
            
               Un asemenea acord nu ar trebui să aducă atingere autonomiei decizionale a Uniunii Europene și nici să împiedică adoptarea de la caz la caz de către Regatul Norvegiei a deciziei de a participa la o astfel de operațiune a Uniunii Europene de gestionare a crizelor.
            
         
               (7)
            
            
               Un asemenea acord nu ar trebui să se refere doar la operațiunile viitoare de gestionare a crizelor ale UE și nu ar trebui să aducă atingere eventualelor acorduri deja existente care reglementează participarea Regatului Norvegiei la o operațiune UE de gestionare a crizelor aflată deja în desfășurare,
            
         CONVIN DUPĂ CUM URMEAZĂ:
   SECȚIUNEA I
   DISPOZIȚII GENERALE
   Articolul 1
   Deciziile privind participarea
   (1)   Ca urmare a deciziei Uniunii Europene de a invita Regatul Norvegiei să participe la o operațiune UE de gestionare a crizelor și în cazul în care Regatul Norvegiei decide să participe, Regatul Norvegiei pune la dispoziția Uniunii Europene informații cu privire la contribuția pe care o propune.
   (2)   În cazul în care Uniunea Europeană a decis să întreprindă o operațiune militară de gestionare a crizelor recurgând la mijloace și capacitățI ale NATO, Regatul Norvegiei informează Uniunea Europeană cu privire la eventuala sa intenție de a participa la operațiune și pune ulterior la dispoziția Uniunii Europene informații cu privire la contribuția pe care intenționează să o aducă.
   (3)   Evaluarea de către Uniunea Europeană a contribuției Regatului Norvegiei se desfășoară în consultare cu Regatul Norvegiei.
   (4)   Uniunea Europeană va furniza Regatului Norvegiei, cât mai repede posibil, o primă indicație a contribuției probabile la cheltuielile comune ale operațiunii în scopul sprijinirii Regatului Norvegiei în formularea ofertei.
   (5)   Uniunea Europeană informează Regatul Norvegiei printr-o scrisoare, în cel mai scurt timp, cu privire la rezultatele evaluării, în vederea asigurării participării acesteia în conformitate cu dispozițiile prezentului acord.
   Articolul 2
   Cadrul
   (1)   Regatul Norvegiei se asociază acțiunii comune prin care Consiliul Uniunii Europene decide ca UE să desfășoare operațiunea de gestionare a crizelor, precum și oricărei acțiuni comune sau decizii prin care Consiliul Uniunii Europene decide să prelungească mandatul operațiunii Uniunii Europene de gestionare a crizelor, în conformitate cu dispozițiile prezentului acord și cu modalitățile necesare de punere în aplicare a acestuia.
   (2)   Contribuția Regatului Norvegiei la operațiunea UE de gestionare a crizelor nu aduce atingere autonomiei decizionale a Uniunii Europene.
   Articolul 3
   Statutul personalului și al forțelor
   (1)   Statutul personalului detașat în cadrul unei operațiuni civile a Uniunii Europene de gestionare a crizelor și/sau cel al forțelor puse la dispoziție pentru o operațiune militare a Uniunii Europene de gestionare a crizelor, de către Regatul Norvegiei, este reglementat prin acordul privind statutul misiunii/forțelor, în cazul în care acesta este în vigoare, încheiat între Uniunea Europeană și statul sau statele în care se desfășoară operațiunea.
   (2)   Statutul personalului pus la dispoziția sediului/comandamentului sau a elementelor de comandă aflate în afara statului sau statelor în care se desfășoară operațiunea UE de gestionare a crizelor este reglementat de acordurile între sediul/comandamentul și elementele de comandă în cauză și Regatul Norvegiei.
   (3)   Fără a aduce atingere acordului privind statutul forțelor/misiunii menționat la alineatul (1), Regatul Norvegiei își exercită jurisdicția asupra personalului propriu care participă la operațiunea UE de gestionare a crizelor.
   (4)   Regatul Norvegiei răspunde pentru toate pretențiile legate de participarea sa la o operațiune a UE de gestionare a crizelor, formulate de sau împotriva oricărui membru al personalului său. Regatul Norvegiei răspunde de formularea oricărei acțiuni, în special în justiție sau disciplinare, împotriva oricărui membru al personalului său, în conformitate cu propriile legi și regulamente.
   (5)   Regatul Norvegiei se angajează să formuleze o declarație privind renunțarea la pretenții față de oricare din statele participante la o operațiune UE de gestionare a crizelor la care participă și Regatul Norvegiei și să procedeze astfel la semnarea prezentului acord. Un model de astfel de declarație este anexat la prezentul acord.
   (6)   Statele membre ale Uniunii Europene se angajează să formuleze o declarație privind renunțarea la pretenții, în cazul oricărei participări viitoare a Regatului Norvegiei la o operațiune UE de gestionare a crizelor, și să procedeze astfel la semnarea prezentului acord. Un model de astfel de declarație este anexat la prezentul acord.
   Articolul 4
   Informațiile clasificate
   (1)   Regatul Norvegiei adoptă măsurile necesare pentru asigurarea protecției informațiilor clasificate ale UE în conformitate cu regulamentele de securitate ale Consiliului Uniunii Europene, prevăzute în Decizia 2001/264/CE a Consiliului din 19 martie 2001 (1) și în conformitate cu instrucțiunile suplimentare emise de autoritățile competente în domeniu, inclusiv de comandantul operațiunii UE privind operațiunea militară a UE de gestionare a crizelor sau de șeful misiunii UE privind operațiunea civilă a UE de gestionare a crizelor.
   (2)   În cazul în care UE și Regatul Norvegiei au încheiat un acord privind procedurile de securitate cu privire la schimburile de informații clasificate, dispozițiile acestui acord se aplică în contextul operațiunii UE de gestionare a crizelor.
   SECȚIUNEA II
   DISPOZIȚII PRIVIND PARTICIPAREA LA OPERAȚIUNI CIVILE DE GESTIONARE A CRIZELOR
   Articolul 5
   Personalul detașat în cadrul unei operațiuni civile a UE de gestionare a crizelor
   (1)   Regatul Norvegiei veghează ca personalul său detașat în cadrul unei operațiuni civile a UE de gestionare a crizelor să își îndeplinească misiunea în conformitate cu:
   
               —
            
            
               acțiunea comună și modificările ulterioare ale acesteia, prevăzute la articolul 2 alineatul (1) din prezentul acord;
            
         
               —
            
            
               planul operațiunii;
            
         
               —
            
            
               măsurile de punere în aplicare.
            
         (2)   Regatul Norvegiei informează în timp util șeful misiunii operațiunii civile a UE de gestionare a crizelor și Secretariatul General al Consiliului Uniunii Europene cu privire la orice modificare adusă contribuției sale la operațiunea respectivă.
   (3)   Personalul detașat în cadrul operațiunii civile a UE de gestionare a crizelor este supus unui control medical, este vaccinat și primește, din partea unei autorități competente din Regatul Norvegiei, un certificat medical ce atestă că este apt să-și îndeplinească misiunea. Personalul detașat în cadrul operațiunii civile a UE de gestionare a crizelor prezintă un exemplar al acestui certificat.
   Articolul 6
   Ierarhia de comandă
   (1)   Membrii personalului cu care participă Regatul Norvegiei își îndeplinește obligațiile și se comportă exclusiv în interesul operațiunii civile a UE de gestionare a crizelor.
   (2)   Membrii personalului rămân în întregime sub comanda deplină a autorităților lor naționale.
   (3)   Autoritățile naționale transferă controlul operațional șefului misiunii operațiunii civile a UE de gestionare a crizelor, care își exercită comanda printr-o structură ierarhică de comandă și control.
   (4)   Șeful misiunii conduce operațiunea civilă a UE de gestionare a crizelor și își asumă administrarea zilnică a acesteia.
   (5)   Regatul Norvegiei are aceleași drepturi și obligații în ceea ce privește gestionarea cotidiană a operațiunii ca celelalte state membre ale Uniunii Europene care participă la operațiune, în conformitate cu instrumentele legale menționate la articolul 2 alineatul (1) din prezentul acord.
   (6)   Șeful misiunii operațiunii civile a UE de gestionare a crizelor răspunde de disciplina personalului care participă la operațiune. După caz, se pot lua măsuri disciplinare de către autoritate națională în cauză.
   (7)   Regatul Norvegiei desemnează un punct de contact al contingentului național (PCN) pentru a reprezenta contingentul său național în cadrul operațiunii. Acest punct de contact raportează direct șefului misiunii operațiunii civile a UE de gestionare a crizelor cu privire la chestiunile de interes pentru contingentul național și răspunde de disciplina zilnică a contingentului.
   (8)   Decizia de a încheia operațiunea este luată de către Uniunea Europeană în urma consultării Regatului Norvegiei, cu condiția ca Regatul Norvegiei să contribuie încă la operațiunea civilă a UE de gestionare a crizelor la data încheierii operațiunii.
   Articolul 7
   Aspectele financiare
   (1)   Regatul Norvegiei își asumă toate costurile legate de participarea sa la operațiune, cu excepția costurilor care fac obiectul unei finanțări comune, astfel cum este stabilit în bugetul operațional al operațiunii. Prezenta dispoziție nu aduce atingere articolului 8.
   (2)   În cazul morții, vătămării corporale, deteriorării sau distrugerii provocate, după caz, persoanelor fizice sau juridice din statul sau statele în care se desfășoară operațiunea, Regatul Norvegiei plătește, cu condiția stabilirii răspunderii sale, despăgubiri în condițiile prevăzute de acordul privind statutul misiunii, în cazul în care acesta există, menționat la articolul 3 alineatul (1) din prezentul acord.
   Articolul 8
   Contribuția la bugetul operațional
   (1)   Regatul Norvegiei contribuie la finanțarea bugetului operațional al operațiunii civile a UE de gestionare a crizelor.
   (2)   Contribuția financiară a Regatului Norvegiei la bugetul operațiunii este reprezentată de suma cea mai mică dintre următoarele două variante:
   
               (a)
            
            
               acea parte din suma de referință care este proporțională cu raportul dintre venitul său național brut și totalul veniturilor naționale brute ale tuturor statelor participante la bugetul operațiunii
               sau
            
         
               (b)
            
            
               acea parte din suma de referință a bugetului operațional care este proporțională cu raportul dintre numărul membrilor personalului său care participă la operațiune și numărul total al membrilor personalului din toate statele participante la operațiune.
            
         (3)   Fără a aduce atingere alineatelor (1) și (2), Regatul Norvegiei nu aduce nici o contribuție la finanțarea diurnelor plătite personalului din statele membre ale Uniunii Europene.
   (4)   Fără a aduce atingere alineatului (1), Uniunea Europeană poate excepta, în principiu, statele terțe de la contribuțiile financiare pentru o anumită operațiune civilă a UE de gestionare a crizelor în cazul în care:
   
               (a)
            
            
               Uniunea Europeană decide că statul terț participant la operațiune are o contribuție semnificativă care este esențială pentru operațiunea în cauză
               sau
            
         
               (b)
            
            
               statul terț participant la operațiune are un venit național brut pe cap de locuitor care nu îl depășește pe cel al nici unui stat membru al Uniunii Europene.
            
         (5)   Se încheie o înțelegere privind modalitățile practice de plată între șeful misiunii operațiunii civile a UE de gestionare a crizelor și serviciile administrative competente ale Regatului Norvegiei privind contribuțiile Regatului Norvegiei la bugetul operațional al operațiunii civile a UE de gestionare a crizelor. Această înțelegere cuprinde, inter alia, următoarele dispoziții:
   
               (a)
            
            
               suma în cauză;
            
         
               (b)
            
            
               modalitățile de plată a contribuției financiare;
            
         
               (c)
            
            
               procedura de audit.
            
         SECȚIUNEA III
   DISPOZIȚII PRIVIND PARTICIPAREA LA OPERAȚIUNI MILITARE DE GESTIONARE A CRIZELOR
   Articolul 9
   Participarea la operațiunea militară a UE de gestionare a crizelor
   (1)   Regatul Norvegiei veghează ca forțele și personalul care participă la operațiunea militară a UE de gestionare a crizelor să își îndeplinească misiunea în conformitate cu:
   
               —
            
            
               acțiunea comună și modificările ulterioare, astfel cum sunt menționate la articolul 2 alineatul (1) din prezentul acord;
            
         
               —
            
            
               planul operațiunii;
            
         
               —
            
            
               măsurile de punere în aplicare.
            
         (2)   Personalul detașat de Regatul Norvegiei își îndeplinește sarcinile și se comportă exclusiv în interesul operațiunii militare a UE de gestionare a crizelor.
   (3)   Regatul Norvegiei informează în timp util comandantul operațiunii UE cu privire la orice schimbări referitoare la participarea sa la operațiune.
   Articolul 10
   Ierarhia de comandă
   (1)   Membrii personalului și ai forțelor participante la operațiunea militară a UE de gestionare a crizelor rămân în întregime sub comanda deplină a autorității lor naționale.
   (2)   Autoritățile naționale transferă comanda și/sau controlul tactic și operațional asupra forțelor și personalului lor comandantului operațiunii UE. Acesta este împuternicit să își delege autoritatea.
   (3)   Regatul Norvegiei are aceleași drepturi și obligații în ceea ce privește administrarea zilnică a operațiunii ca celelalte state membre ale Uniunii Europene care participă la operațiune.
   (4)   Comandantul operațiunii UE poate solicita oricând, în urma consultării Regatului Norvegiei, retragerea participării acesteia.
   (5)   Regatul Norvegiei desemnează un înalt reprezentant (IR) pentru a reprezenta contingentul său național participant la operațiunea militară a UE de gestionare a crizelor. Acest reprezentant se consultă cu comandantul forțelor UE în legătură cu toate chestiunile referitoare la operațiune și răspunde de disciplina zilnică a contingentului său.
   Articolul 11
   Aspectele financiare
   (1)   Fără a aduce atingere articolului 12, Regatul Norvegiei își asumă toate costurile legate de participarea sa la operațiune, cu excepția cazului în care aceste cheltuieli fac obiectul finanțării comune prevăzute de instrumentele juridice menționate la articolul 2 alineatul (1) din prezentul acord, precum și de Decizia 2004/197/PESC a Consiliului din 23 februarie 2004 de înființare a mecanismului de gestionare a finanțării costurilor comune ale operațiunilor Uniunii Europene care au implicații militare sau de apărare (2).
   (2)   În cazul morții, vătămării corporale, deteriorării sau distrugerii provocate, după caz, persoanelor fizice sau juridice din statul sau statele în care se desfășoară operațiunea, Regatul Norvegiei plătește, cu condiția stabilirii răspunderii sale, despăgubiri în condițiile prevăzute de acordul privind statutul forțelor, în cazul în care acesta este în vigoare, astfel cum se menționează la articolul 3 alineatul (1) din prezentul acord.
   Articolul 12
   Contribuția la cheltuielile comune
   (1)   Regatul Norvegiei contribuie la finanțarea cheltuielilor comune ale operațiunii militare a UE de gestionare a crizelor.
   (2)   Contribuția financiară a Regatului Norvegiei la cheltuielile comune este reprezentată de suma cea mai mică dintre următoarele două variante:
   
               (a)
            
            
               partea din suma de referință a cheltuielilor comune care este proporțională cu raportul dintre venitul său național brut și totalul veniturilor naționale brute ale tuturor statelor care contribuie la cheltuielile comune ale operațiunii
               sau
            
         
               (b)
            
            
               partea din suma de referință a cheltuielilor comune care este proporțională cu raportul dintre numărul membrilor personalului său care participă la operațiune și numărul total al membrilor personalului din toate statele participante la operațiune.
            
         La calculul sumei prevăzute la alineatul (2) litera (b), în cazul în care Regatul Norvegiei contribuie cu personal numai la cartierul general al forțelor sau al operațiunii, raportul utilizat este cel dintre membrii personalului său și numărul total al membrilor personalului cartierului general respectiv. În alte condiții, raportul este cel dintre toți membrii personalului cu care participă Regatul Norvegiei și toți membrii personalului care participă la operațiune.
   (3)   Fără a aduce atingere alineatului (1), Uniunea Europeană poate excepta, în principiu, statele terțe de la contribuțiile financiare la cheltuielile comune ale unei anumite operațiuni militare a UE de gestionare a crizelor în cazul în care:
   
               (a)
            
            
               Uniunea Europeană decide că statul terț participant la operațiune furnizează o contribuție semnificativă la resursele și/sau capacitățile esențiale operațiunii;
               sau
            
         
               (b)
            
            
               statul terț participant la operațiune are un venit național brut per capita care nu îl depășește pe cel al nici unui stat membru al Uniunii Europene.
            
         (4)   Se încheie o înțelegere între administratorul prevăzut de Directiva 2004/197/PESC a Consiliului din 23 februarie 2004 de înființare a mecanismului de gestionare a finanțării costurilor comune ale operațiunilor Uniunii Europene care au implicații militare sau de apărare și autoritățile administrative competente ale Regatului Norvegiei. Această înțelegere include, inter alia, dispoziții privind:
   
               (a)
            
            
               suma în cauză;
            
         
               (b)
            
            
               modalitățile de plată a contribuției financiare;
            
         
               (c)
            
            
               procedura de audit.
            
         SECȚIUNEA IV
   DISPOZIȚII FINALE
   Articolul 13
   Modalități de punere în aplicare a acordului
   Fără a aduce atingere dispozițiilor articolului 8 alineatul (5) și articolului 12 alineatul (4), orice modalități tehnice sau administrative necesare punerii în aplicare a prezentului acord se convin de către secretarul general al Consiliului Uniunii Europene/Înalt reprezentant pentru politica externă și de securitate comună, pe de o parte, și autoritățile corespunzătoare ale Regatului Norvegiei, pe de altă parte.
   Articolul 14
   Nerespectarea obligațiilor
   În cazul în care una dintre părți nu își respectă obligațiile prevăzute de articolele de mai sus, cealaltă parte dispune de dreptul de a denunța prezentul acord prin comunicarea unei notificări cu o lună înainte.
   Articolul 15
   Soluționarea diferendelor
   Diferendele privind interpretarea sau aplicarea prezentului acord se soluționează între părți pe cale diplomatică.
   Articolul 16
   Intrarea în vigoare
   (1)   Prezentul acord intră în vigoare în prima zi din prima lună de la data la care părțile și-au notificat reciproc încheierea procedurilor interne necesare în acest sens.
   (2)   Prezentul acord se aplică cu titlu provizoriu de la data semnării.
   (3)   Prezentul acord va face obiectul unei reexaminări până la 1 iunie 2008 și, ulterior, cel puțin o dată la trei ani.
   (4)   Prezentul acord poate fi modificat prin acordul comun în scris al părților.
   (5)   Prezentul acord poate fi denunțat de una dintre părți printr-o notificare scrisă comunicată celeilalte părți. Denunțarea intră în vigoare în termen de șase luni de la primirea notificării de către cealaltă parte.
   
      Adoptat la Bruxelles, la 3 decembrie 2004, în patru exemplare în limba engleză.
      
         
            Pentru Uniunea Europeană
         
         
            
      
      
         
            Pentru Regatul Norvegiei
         
         
            
      
   
   
      (1)  JO L 101, 11.4.2001, p. 1.
   
      (2)  JO L 63, 28.2.2004, p. 68.
   ANEXA
   DECLARAȚII
   DECLARAȚIA STATELOR MEMBRE ALE UE
   Statele membre ale UE, prin aplicarea Acțiunii comune a Uniunii Europene privind operațiunea UE de gestionare a crizelor, la care participă Regatul Norvegiei, se angajează, în măsura în care le permit sistemele lor de drept interne, să renunțe pe cât posibil la formularea de pretenții împotriva Regatului Norvegiei privind vătămarea corporală sau moartea vreunui membru al personalului lor ori deteriorarea sau distrugerea oricăror bunuri deținute de acestea și folosite în cadrul operațiunii UE de gestionare a crizelor, în cazul în care vătămarea corporală, moartea, deteriorarea sau distrugerea:
   
               —
            
            
               s-a datorat personalului Regatului Norvegiei în timpul desfășurării activității sale în cadrul operațiunii UE de gestionare a crizelor, cu excepția cazurilor de neglijență gravă sau de fapte ilicite săvârșite cu intenție sau
            
         
               —
            
            
               a survenit în urma utilizării unor bunuri aparținând Regatului Norvegiei, cu condiția ca respectivele bunuri să fi fost utilizate în directă legătură cu operațiunea, cu excepția cazurilor de neglijență gravă sau de fapte săvârșite cu intenție de personalul implicat în operațiunea UE de gestionare a crizelor, din partea Regatului Norvegiei, care a utilizat respectivele bunuri.
            
         DECLARAȚIA REPUBLICII ISLANDA
   Regatul Norvegiei, prin aplicarea Acțiunii comune a Uniunii Europene privind operațiunea UE de gestionare a crizelor, se angajează, în măsura în care îi permite sistemul de drept intern, să renunțe pe cât posibil la formularea de pretenții împotriva oricărui alt stat implicat în operațiunea UE de gestionare a crizelor privind vătămarea corporală sau moartea vreunui membru al personalului său ori deteriorarea sau distrugerea oricăror bunuri deținute de aceasta și folosite în cadrul operațiunii UE de gestionare a crizelor, în cazul în care vătămarea corporală, moartea, deteriorarea sau distrugerea:
   
               —
            
            
               s-a datorat personalului în timpul desfășurării activității sale în cadrul operațiunii UE de gestionare a crizelor, cu excepția cazurilor de neglijență gravă sau de fapte ilicite săvârșite cu intenție sau
            
         
               —
            
            
               a survenit în urma utilizării unor bunuri aparținând statelor participante la operațiunea UE de gestionare a crizelor, cu condiția ca respectivele bunuri să fi fost utilizate în directă legătură cu operațiunea, cu excepția cazurilor de neglijență gravă sau de fapte ilicite săvârșite cu intenție de personalul implicat în operațiunea UE de gestionare a crizelor care a utilizat respectivele bunuri.